ଚହଲାରେ ବୁଡ଼ି ଛାତ୍ର ମୃତ\nନୂଆପଡା ଅଫିସ, ୬।୫- ସ୍ଥାନୀୟ ଲଖନା ଥାନା ଅନ୍ତର୍ଗତ ପେଠିଆପାଲି ଗାଁର ଶୁଭମ ନାଗ(୭)ନାମକ ଦ୍ୱିତୀୟ ଶ୍ରେଣୀ ଛାତ୍ର ନିକଟସ୍ଥ ଏକ ଚହଲାରେ ବୁଡି ମୃତ୍ୟୁବରଣ କରିଛନ୍ତି। ଶୁଭମ ପେଠିଆପାଲିର ଲଳିତ ନାଗଙ୍କ ପୁଅ। ମୃତଦେହକୁ ଲଖନା ଥାନା ପୋଲିସ ଉଦ୍ଧାର ପରେ ବ୍ୟବଚ୍ଛେଦ କରାଇଛି। ଶନିବାର ସକାଳେ ଶୁଭମ ସ୍ଥାନୀୟ ଏକ ଚହଲାକୁ ଶୌଚ ପାଇଁ ଯାଇଥିଲେ। ତାଙ୍କର ଗୋଡ ଖସିଯିବାରୁ ପାଣିରେ ବୁଡି ଯାଇଥିଲେ। ପରିବାର ଲୋକ ବହୁ ଖୋଜାଖୋଜି କଲା ପରେ ଚହଲାରେ ମୃତଦେହ ଭାସୁଥିବାର ଦେଖିବାକୁ ପାଇଥିଲେ। ପୋଲିସରେ ଖବର ଦେବା ପରେ ପୋଲିସ ମୃତଦେହକୁ ଜବତ କରିଥିଲା।\nମିଥ୍ୟା ମଷ୍ଟରରୋଲ କରି ପେମେଣ୍ଟ ଉଠାଣଃ ଲୋକପାଳଙ୍କ ତଦନ୍ତବେଳେ ପଦାକୁ ଆସିଲା\nନୂଆପଡା ଅଫିସ, ୬।୫- ଦାଦନ ପ୍ରବଣ ନୂଆପଡା ଜିଲାରେ ଶ୍ରମିକମାନଙ୍କୁ ବାର୍ଷିକ ଦେଢଶହ ଦିନର ରୋଜଗାର ସୁନିଶ୍ଚିତ କରିବାକୁ ସରକାର ଜାତୀୟ ଗ୍ରାମୀଣ ନିଶ୍ଚିତ କର୍ମନିଯୁକ୍ତି ଯୋଜନା କାର୍ଯ୍ୟକାରୀ କରିଛନ୍ତି। ଏହାକୁ ଗ୍ରାମ୍ୟସ୍ତରରେ ସ୍ବଚ୍ଛ କରି ଶ୍ରମିକମାନଙ୍କୁ ଠିକ୍ ସମୟରେ ଠିକ୍ ମଜୁରି ଟଙ୍କା ପ୍ରଦାନ କରିବାକୁ ଏମ୍ଜିଏନ୍ଆର୍ଇଜିଏସ୍କୁ ଏକ ଆକ୍ଟ ଭାବରେ କାର୍ଯ୍ୟକାରୀ କରିଛନ୍ତି। ହେଲେ ସରକାର ଡାଳେ ଡାଳେ ଗଲେ ଏହାକୁ କାର୍ଯ୍ୟକାରୀ କରୁଥିବା କର୍ମଚାରୀ ପତ୍ରେପତ୍ରେ ଯାଇ ଶ୍ରମିକଙ୍କ ନାମରେ ଜାଲିଆତି କରି ମାଲାମାଲ ହେଉଥିବା ନଜିର ସବୁ ପଦାକୁ ଆସୁଛି।\nବିବାହର ଦିନକ ପୂର୍ବରୁ ଫେରିପାଇଲେ ଅଳଙ୍କାରଃଚଳନ୍ତା ଟ୍ରେନରୁ ଲୁଟ୍ ଘଟଣା,୧୦ ଭରି ସୁନା ଅଳଙ୍କାର ଜବତ, ଅଭିଯୁକ୍ତ ଗିରଫ\nଭୁବନେଶ୍ୱର(ବ୍ୟୁରୋ)/କଟକ ରୋଡ୍(ଡି.ଏନ୍.ଏ.), ୬।୫- ବିବାହ ପାଇଁ ଭାବି ସ୍ବାମୀଙ୍କ ସହ ବିଶାଖାପାଟଣାରୁ ଭୁବନେଶ୍ୱର ଆସୁଥିବା ବେଳେ ଚଳନ୍ତା ଟ୍ରେନରୁ ଜଣେ ଯୁବତୀଙ୍କଠାରୁ ଲୁଟ୍ ହୋଇଥିଲା। ୩ଜଣ ଦୁର୍ବୃତ୍ତ ଯୁବତୀଙ୍କ ଭ୍ୟାନିଟି ବ୍ୟାଗ୍ ଝାମ୍ପି ନେଇଥିଲେ, ଯେଉଁଥିରେ ୧୫ ଭରି ଓଜନର ସୁନା ଅଳଙ୍କାର, ନଗଦ ୧୦ ହଜାର ଟଙ୍କା, ମୋବାଇଲ ଫୋନ ଥିବା ଅଭିଯୋଗ ହୋଇଥିଲା। ଗତ ୪ତାରିଖ ଭୋର ସମୟରେ ଏହି ଘଟଣା ଘଟିଥିଲା। ତେବେ ଲୁଟ୍ରେ ସମ୍ପୃକ୍ତ ଜଣେ ଅଭିଯୁକ୍ତଙ୍କୁ ଜିଆରପି ଗିରଫ କରିବା ସହ ଲୁଟ୍ ଅଳଙ୍କାର ମଧ୍ୟରୁ ୧୦ ଭରି ଓଜନର ସୁନା ଅଳଙ୍କାର ଜବତ କରି ଯୁବତୀଙ୍କୁ ହସ୍ତାନ୍ତର କରିଛି। ଯୁବତୀଙ୍କ ବିବାହ ୬ତାରିଖରେ ହେବାକୁ ଥିବାବେଳେ ଏହାର ଦିନକ ପୂର୍ବରୁ ସେ ତାଙ୍କ ସୁନାଗହଣା ଫେରିପାଇବା ପରେ ଖୁସିରେ ଆତ୍ମହରା ହୋଇପଡ଼ିଛନ୍ତି।\nସ୍କୁଲ ସିକ୍ୟୁରିଟି ଗାର୍ଡଙ୍କ ଆକସ୍ମିକ ମୃତ୍ୟୁ\nକୁଆଁରମୁଣ୍ଡା,୬।୫(ଡି.ଏନ.ଏ.)-ସୁନ୍ଦରଗଡ଼ ଜିଲା କୁଆଁରମୁଣ୍ଡା ଫାଣ୍ଡି ଅନ୍ତର୍ଗତ ଯମୁନାନାକିଠାରେ ଥିବା ସାଇଭ୍ୟାଲି ୱାର୍ଲଡ ସ୍କୁଲରେ କାର୍ଯ୍ୟରତ ଜଣେ ସିକ୍ୟୁରିଟି ଗାର୍ଡଙ୍କ ଶନିବାର ଆକସ୍ମିକ ମୃତ୍ୟୁ ହୋଇଯାଇଛି। ମୃତ ଗାର୍ଡ ଜଣଙ୍କ ହେଉଛନ୍ତି ବିହାରର ରାଜପୁର ଥାନା ଅଞ୍ଚଳର ଅନୁଜ ତିୱାରୀ(୪୧)। ଖବରପାଇ କୁଆଁରମୁଣ୍ଡା ପୋଲିସ ରାଉରକେଲା ଇସ୍ପାତ ଜେନେରାଲ ହସ୍ପିଟାଲରେ ପହଞ୍ଚି ମୃତଦେହକୁ ଜବତ କରିବା ସହ ଏକ ଅପମୃତ୍ୟୁ ମାମଲା (ନଂ. ୧୫/୧୮) ରୁଜୁ କରିଛି।\nମଜୁରି ଦେବାକୁ ଡକାଇ ମହିଳାଙ୍କୁ ଅସଦାଚରଣଃଠିକାଦାର ଗିରଫ\nଭୁବନେଶ୍ୱର, ୬।୫(ବ୍ୟୁରୋ)- ଦିନ ମଜୁରିଆ କାର୍ଯ୍ୟ କରୁଥିବା ଜଣେ ମହିଳାଙ୍କୁ ମଜୁରି ଦେବାକୁ ଡକାଇ ଠିକାଦାର ଅସଦାଚରଣ କରିଛନ୍ତି। ଏ ନେଇ ଅଭିଯୋଗ ହେବା ପରେ ନୟାପଲ୍ଲୀ ପୋଲିସ ଶନିବାର ଅଭିଯୁକ୍ତ ଠିକାଦାର ପ୍ରଭାତ ସ୍ବାଇଁ(୪୪)ଙ୍କୁ ଗିରଫ କରିଛି। ପ୍ରଭାତଙ୍କ ଘର ନୟାପଲ୍ଲୀ ଥାନା ତାରିଣୀ ବସ୍ତିରେ। ଅଭିଯୋଗ ଅନୁଯାୟୀ, ମହିଳା ଜଣକ ୩ ମାସ ହେବ ପ୍ରଭାତଙ୍କ ଅଧୀନରେ ଚାଲିଥିବା ଏକ ଠିକା କାମରେ ଦିନ ମଜୁରିଆ ଭାବେ କାର୍ଯ୍ୟ କରୁଥିଲେ। ଦୁଇ ମାସର ଦରମା ବାକି ଥିବାରୁ ପ୍ରଭାତ ଦରମା ଦେବା ଲାଗି ତାଙ୍କୁ ଗତ ଶୁକ୍ରବାର ନିଜ ଘରକୁ ଡକାଇଥିଲେ। ଶୁକ୍ରବାର ମଧ୍ୟାହ୍ନରେ ମହିଳା ଜଣକ ତାଙ୍କ ଘରେ ପହଞ୍ଚତ୍ଥିଲେ। ପ୍ରଭାତ ତାଙ୍କୁ ଘର ଭିତରକୁ ଡାକି ନେଇଥିଲେ। ମହିଳା ଜଣକ ଘର ଭିତରକୁ ଯିବା ପରେ ପ୍ରଭାତ ଭିତରପଟୁ କବାଟ ବନ୍ଦ କରିଦେଇ ତାଙ୍କୁ ଅସଦାଚରଣ କରିଥିଲେ। ପରେ ଦରମାରୁ ସ୍ବଳ୍ପ ଟଙ୍କା ଦେଇ ଏ କଥା କାହାକୁ କହିଲେ ଜୀବନରେ ମାରିଦେବାକୁ ଧମକ ଦେଇଥିଲେ।\nରାଜ୍ୟସ୍ତରୀୟ ଜୟନ୍ତୀ ସମାରୋହଃପ୍ରଜାମେଳି ସଂଗ୍ରାମ ପାଇଁ ଧରଣୀଧର ଚିରସ୍ମରଣୀୟ\nଭୁବନେଶ୍ୱର, ୬।୫(ବ୍ୟୁରୋ)- ସଂଗ୍ରାମୀ ଓ ମହାନ ବିପ୍ଳବୀ ଧରଣୀଧର ଭୂୟାଁ ଥିଲେ ଶୋଷିତ, ଅବହେଳିତ ଓ ନିର୍ଯାତିତ ମଣିଷର ସ୍ବର। ସରଳ ଆଦିବାସୀ ଜନତାଙ୍କ ମନରେ ଅନ୍ୟାୟ ଓ ଅନୀତି ବିରୋଧରେ ସ୍ବର ଉତ୍ତୋଳନ ପାଇଁ ସେ ଯେଉଁ ଚେତନା ଜାଗ୍ରତ କରିଥିଲେ ତାହା ସବୁଦିନ ପାଇଁ ସ୍ମରଣୀୟ ହୋଇରହିବ। ସ୍ବେଚ୍ଛାଚାରିତା ଓ ରାଜତନ୍ତ୍ରର ଅର୍ଥନୈତିକ ଶୋଷଣ ବିରୋଧରେ ତାଙ୍କ ନେତୃତ୍ୱରେ ସଂଗଠିତ ହୋଇଥିବା 'ପ୍ରଜାମେଳି ସଂଗ୍ରାମ' ଇତିହାସରେ ଏକ ଅବିସ୍ମରଣୀୟ ଅଧ୍ୟାୟ। କେନ୍ଦୁଝର ଜିଲାକୁ ସମଗ୍ର ଓଡ଼ିଶାରେ ଏକ ସ୍ବତନ୍ତ୍ର ପରିଚୟ ପ୍ରଦାନ କ୍ଷେତ୍ରରେ ତାଙ୍କର ଅତୁଳନୀୟ ଅବଦାନ ରହିଥିଲା। ତାଙ୍କ ବୀରତ୍ୱର ଗାଥା ସର୍ବଦା ଉତ୍ତରପିଢ଼ି ପାଇଁ ପ୍ରେରଣାର ଉତ୍ସ ହୋଇରହିବ ବୋଲି ବିଦ୍ୟାଳୟ ଓ ଗଣଶିକ୍ଷା ମନ୍ତ୍ରୀ ବଦ୍ରିନାରାୟଣ ପାତ୍ର କହିଛନ୍ତି।\nଶ୍ରମିକଙ୍କ ଜୀବନ ସହ ଖେଳୁଛି ଠିକା ସଂସ୍ଥାଃସୁରକ୍ଷା ନାହିଁ, ରାତି ଅଧରେ ଚାଲିଛି କାମ\nଭୁବନେଶ୍ୱର, ୫।୫(ବ୍ୟୁରୋ)- ଶ୍ରମିକଙ୍କ ଜୀବନ ସହ ଖେଳୁଛି ଠିକା ସଂସ୍ଥା। ସୁରକ୍ଷା ନାହିଁ। ବିନା ସୁରକ୍ଷା ସାମଗ୍ରୀରେ ରାତି ଅଧରେ କାମ କରୁଛନ୍ତି ଶ୍ରମିକ। ଯଦି କିଛି ଅଘଟଣ ଘଟେ ତେବେ ଦାୟୀ କିଏ ରହିବ। ଏହିପରି ବମିଖାଲ ଓଭରବ୍ରିଜ ନିର୍ମାଣ ବେଳେ ଦୁଇ ଥର ଅଘଟଣ ଘଟି ୨ଜଣଙ୍କ ଜୀବନହାନୀ ଘଟିଲାଣି। ହେଲେ କେହି ଏଥିରୁ କିଛି ଶିକ୍ଷା ଗ୍ରହଣ କରୁନାହାନ୍ତି। ଯାହାର ଉଦାହରଣ ଗତ ଗୁରୁବାର ରାତିରେ ଦେଖିବାକୁ ମିଳିଛି। ଶ୍ରମିକମାନେ ବିନା ସୁରକ୍ଷା ସାମଗ୍ରୀରେ ନିର୍ମାଣ କାର୍ଯ୍ୟ କରୁଛନ୍ତି। ପୂର୍ତ୍ତ ବିଭାଗ କିମ୍ବା ପ୍ରଶାସନର ଚେତା ପଶୁନି। ନିର୍ମାଣ କାର୍ଯ୍ୟ ସାରିବାକୁ ସଂସ୍ଥା ରାତି ଅଧରେ ଯୁଦ୍ଧକାଳୀନ ଭିତ୍ତିରେ ଶ୍ରମିକମାନଙ୍କୁ କାମ କରାଉଛନ୍ତି। ଏପରି କି ଅତି ଅସ୍ପଷ୍ଟ ଲାଇଟ୍ ଓ ବିନା ସେଫ୍ଟି ସାମଗ୍ରୀରେ ସେମାନେ ଅସୁରକ୍ଷିତ ଭାବେ କାମ କରୁଛନ୍ତି। ଶୁକ୍ରବାର ରାତିରେ କାମ କରୁଥିବା ଶ୍ରମିକମାନେ ନା ମୁଣ୍ଡରେ ହେଲ୍ମେଟ୍ ପିନ୍ଧିଥିଲେ ନା ଗୋଡରେ ଜୋତା। କମ୍ ଆଲୁଅ ବ୍ୟବସ୍ଥା କରାଯାଇଥିବାରୁ ସେମାନେ ଅନ୍ଧାରରେ ଲୁହା ରଡ୍ ବାଇଣ୍ଡିଂ କରୁଛନ୍ତି। ଏହାସହ ବିନା ସେଫ୍ଟିରେ ମେଶିନ ଚଲାଉଛନ୍ତି।\nସାଲେପୁର ଶିଶୁକନ୍ୟା ବଳାତ୍କାର, ହତ୍ୟା ମାମଲାଃ୨ ଦିନିଆ ରିମାଣ୍ଡ ୨ ଘଣ୍ଟାରେ ସାରିଲା ପୋଲିସ\nକଟକ ଅଫିସ, ୫।୫- ସାଲେପୁରର ୬ ବର୍ଷିୟା ଶିଶୁକନ୍ୟା ବଳାତ୍କାର ଓ ହତ୍ୟା ମାମଲାର ଅଭିଯୁକ୍ତ ମହମ୍ମଦ ମୁସ୍ତାକଙ୍କୁ ସାଲେପୁର ପୋଲିସ ୨ ଦିନିଆ ରିମାଣ୍ଡରେ ନେଇଥିଲା। ମାତ୍ର ୨ ଘଣ୍ଟା ମଧ୍ୟରେ ଜେରା ସାରି ପୋଲିସ ପୁଣି ମୁସ୍ତାକଙ୍କୁ ସ୍ବତନ୍ତ୍ର କୋର୍ଟରେ ହାଜର କରିଥିଲା। ଉକ୍ତ ଅଦାଲତ ତାଙ୍କୁ ଚୌଦ୍ୱାର ଜେଲ୍କୁ ପଠାଇ ଦେଇଛନ୍ତି। ପୂର୍ବରୁ ସେ ରହୁଥିବା ସାଲେପୁର ଜେଲ୍ରେ ଆତ୍ମହତ୍ୟା ଉଦ୍ୟମ କରିଥିଲେ। ଏଣୁ ପୋଲିସ ଭୟରେ ତାଙ୍କୁ ଅଧିକ ଦିନ ନ ରଖି କୋର୍ଟରେ ହାଜର କରିଥିବା ଚର୍ଚ୍ଚା ହେଉଛି। ଅନ୍ୟପକ୍ଷରେ ଏହି ୨ ଘଣ୍ଟା ମଧ୍ୟରେ ପୋଲିସ ଅଭିଯୁକ୍ତ ମୁସ୍ତାକଙ୍କୁ ଘଟଣାସ୍ଥଳକୁ ନେଇଥିଲା। ପୂରା ଘଟଣାର ଲାଇଭ ଡେମୋ ଦେଖାଇଥିଲେ ମୁସ୍ତାକ। ସେ ଏଭଳି ସ୍ପର୍ଶକାତର ଘଟଣା ମୁସ୍ତାକ କାହିଁକି ଘଟାଇଲେ ସେ ସମ୍ପର୍କରେ ମଧ୍ୟ ପୋଲିସ ତାଙ୍କୁ ପଚରାଉଚରା କରିଥିଲା।\nଉଚ୍ଚତର ଚିକିତ୍ସା ପାଇଁ ଦିଲ୍ଲୀ ଗଲେ ଜୟନାରାୟଣ\nକଟକ ଅଫିସ, ୬।୫- ଏସ୍ସିବି ମେଡିକାଲରେ ଚିକିତ୍ସିତ ହେଉଥିବା ପୂର୍ବତନ ମନ୍ତ୍ରୀ ତଥା ଭାଜପା ନେତା ଜୟନାରାୟଣ ମିଶ୍ର ଉଚ୍ଚତର ଚିକିତ୍ସା ପାଇଁ ଦିଲ୍ଲୀ ଏମ୍ସ ଯାଇଛନ୍ତି। ଶନିବାର ସକାଳେ ତାଙ୍କୁ ରାଜଧାନୀ ଏକ୍ସପ୍ରେସ ଯୋଗେ ଦିଲ୍ଲୀ ନିଆଯାଇଛି। ତେବେ ଏହାକୁ ନେଇ ଜୟନାରାୟଣ ଅସନ୍ତୋଷ ପ୍ରକାଶ କରିଛନ୍ତି। ଯଦି ଦିଲ୍ଲୀ ପଠାଇବାର ଥିଲା ତେବେ ସିଧାସଳଖ ବୁର୍ଲାରୁ ନ ପଠାଇ ଭାୟା ଏସ୍ସିବି ଦେଇ ପଠାଇବା ଘଟଣାକୁ ନେଇ ସେ ପ୍ରଶ୍ନ କରିଛନ୍ତି। ସୂଚନାଥାଉକି, ଜୟନାରାୟଣ ଉଚ୍ଚ ରକ୍ତଚାପ, ମଧୁମେୟ ଓ କିଡ୍ନୀ ଜନିତ ରୋଗରେ ଆକ୍ରାନ୍ତ ଅଛନ୍ତି। ଗତ ଫେବୃୟାରୀ ମାସରେ ବରଗଡ଼ ଜିଲା ବନାବିରାଠାରେ ଘଟିଥିବା ଗୁଳିକାଣ୍ଡ ଘଟଣାରେ ଜୟନାରାୟଣଙ୍କୁ ପୋଲିସ ଗିରଫ କରିଥିଲା। ଜେଲ୍ରେ ଥିବା ସମୟରେ ସେ ଅସୁସ୍ଥ ହୋଇପଡ଼ିଥିଲେ। ଚିକିତ୍ସା ନିମନ୍ତେ ତାଙ୍କୁ ଜେଲ୍ରୁ ବୁର୍ଲା ମେଡିକାଲ ସ୍ଥାନାନ୍ତର କରାଯାଇଥିଲା। ଏପ୍ରିଲ ୨୪ରେ ତାଙ୍କୁ ଏସ୍ସିବି ମେଡିକାଲକୁ ସ୍ଥାନାନ୍ତର କରାଯାଇଥିଲା। ଏସ୍ସିବି ନେଫ୍ରୋଲୋଜି ବିଭାଗରେ ତାଙ୍କର ଚିକିତ୍ସା କରାଯାଉଥିଲା। ନେଫ୍ରୋଲୋଜି ବିଭାଗର ମୁଖ୍ୟ ପ୍ରଫେସର ଡା. ଶଶିଭୂଷଣ ରାଉତଙ୍କ ନେତୃତ୍ୱରେ ଗଠିତ ଏକ ୫ଜଣିଆ ଡାକ୍ତରୀ ଟିମ୍ ତାଙ୍କର ଚିକିତ୍ସା କରୁଥିଲା। ତେବେ ଉଚ୍ଚତର ଚିକିତ୍ସା ଆବଶ୍ୟକ ପଡିବାରୁ ତାଙ୍କୁ ଗତ ସପ୍ତାହରେ ଏମ୍ସକୁ ରେଫର କରାଯାଇଥିଲା। ମାତ୍ର ସେ ଶନିବାର ଏସ୍ସିବି ଛାଡିଛନ୍ତି।\nରାଜ୍ୟରେ ଆରମ୍ଭ ହେଲା ପୋଲିସ ଡାସ୍ବୋର୍ଡ ବ୍ୟବସ୍ଥାଃସୁଇଚ୍ ଟିପିଲେ ଜଣାପଡ଼ିବ ଥାନା ହାଲଚାଲ\nକଟକ ଅଫିସ,୬।୫- ଅପରାଧୀ ଚିହ୍ନଟକରଣ ଓ ଅପରାଧ ନିୟନ୍ତ୍ରଣ ପ୍ରକ୍ରିୟାକୁ ଅଧିକ ମଜଭୁତ କରିଛି ଓଡ଼ିଶା ପୋଲିସ। ଶନିବାର ରାଜ୍ୟରେ ଆରମ୍ଭ ହୋଇଛି ପୋଲିସ ଡାସ୍ବୋର୍ଡ ବ୍ୟବସ୍ଥା। ବରିଷ୍ଠ ପୋଲିସ ଅଧିକାରୀମାନେ ନିଜ କାର୍ଯ୍ୟାଳୟରେ ବସି କମ୍ପ୍ୟୁଟର ସୁଇଚ୍ ଟିପିବା ମାତ୍ରେ ଥାନା ସ୍ତରର ଟିକିନିଖି ଖବର ବୁଝି ପାରିବେ। କେଉଁ ଥାନାଞ୍ଚଳରେ କ'ଣ ଅପରାଧ ଘଟୁଛି, ଅପରାଧର ପୃଷ୍ଠଭୂମି ଓ ତଦନ୍ତର ଅଗ୍ରଗତି ସହିତ ଧର୍ତ୍ତବ୍ୟ ଅପରାଧଗୁଡ଼ିକର ସବିଶେଷ ତଥ୍ୟ ମଧ୍ୟ ନିଜ ଅଫିସରେ ବସି ତଦାରଖ କରିପାରିବେ। ଏଥିପାଇଁ ଏସ୍ପି ଓ ଡିଆଇଜିମାନଙ୍କୁ ଡିସିଡି (ଡେଲି କ୍ରାଇମ ଡିଜେଷ୍ଟ) ଫର୍ମାଟ ଦିଆଯିବ। ଏହି ବ୍ୟବସ୍ଥା ଦ୍ୱାରା ମାମଲାଗୁଡ଼ିକର ଠିକ ପରିଚାଳନା ସହିତ ଅଭିଯୋଗକାରୀଙ୍କୁ ଉଚିତ୍ ନ୍ୟାୟ ପ୍ରଦାନରେ ସହଯୋଗ କରିବ ବୋଲି ଡିଜିପି ଆର୍.ପି ଶର୍ମା କହିଛନ୍ତି।\nଜଳାଶୟରେ ପାଣି ଭର୍ତ୍ତି ଆରମ୍ଭ\nବରଗଡ଼ ଅଫିସ୍,୬।୫ଃବରଗଡ଼ ସହରରେ ରହିଥିବା ଜଳାଶୟ ଗୁଡ଼ିକର ପୁନରୁଦ୍ଧାର ପାଇଁ ସ୍ଥାନୀୟ ପୌର ପରିଷଦ ପକ୍ଷରୁ ଉଦ୍ୟମ ଆରମ୍ଭ ହୋଇଛି । ପୌର ପରିଷଦ ଅଧୀନରେ ରହିଥିବା ବଡ଼ସର, ଫକୀରାବନ୍ଧ, ଅଏଁଲାବନ୍ଧ ଓ ଅଏଁଲାକଟାର ପୁନରୁଦ୍ଧାର କାର୍ଯ୍ୟ ସରିଥିବା ସୂଚନା ଦିଆଯାଇଛି । ପୁନରୁଦ୍ଧାର କାର୍ଯ୍ୟ ସରିବା ପରେ ଶନିବାର ସ୍ଥାନୀୟ ଅଏଁଲାକଟାରେ ପାଣି ଭର୍ତ୍ତି କରାଯିବା ଆରମ୍ଭ କରାଯାଇଛି। ଜିଲା ଯୋଜନା ବୋର୍ଡ଼ ଅଧ୍ୟକ୍ଷ ତଥା ବରଗଡ଼ ବିଧାୟକ ଦେବେଶ ଆଚାର୍ଯ୍ୟ ଏହାର ଶୁଭାରମ୍ଭ କରିଥିଲେ । ପୌରାଧ୍ୟକ୍ଷ ପ୍ରଶାନ୍ତ ବେହେରା, ବରଗଡ଼ ନଗର ବିଜେଡ଼ି ସଭାପତି କିଶୋର ମିଶ୍ର, ପୌର ନିର୍ବାହୀ ଅଧିକାରୀ ସୁଶାନ୍ତ ରାଉତ, ଯନ୍ତ୍ରୀ ଅଜୟ ଶାହା ପ୍ରମୁଖ ଉପସ୍ଥିତ ଥିଲେ । ଆଗାମୀ ଦିନରେ ପୌର ପରିଷଦ ଅଧୀନରେ ରହିଥିବା ଅନ୍ୟ ଜଳାଶୟ ଗୁଡ଼ିକର ପୁନରୁଦ୍ଧାର କାର୍ଯ୍ୟ ସମାପନ କରାଯିବା ସହିତ ସେଠାରେ ପାଣି ଭର୍ତ୍ତି କରାଯିବ ବୋଲି ପୌରାଧ୍ୟକ୍ଷ ବେହେରା ସୂଚନା ଦେଇଛନ୍ତି ।\nଆନ୍ତର୍ଜାତିକ ବ୍ୟଙ୍ଗଚିତ୍ର ପ୍ରଦର୍ଶନୀରେ ଗଜପତିର ଏମ.ଶେଖର ରାଓ ପୁରସ୍କୃତ\nପାରଳାଖେମୁଣ୍ଡି,୬।୫(ସ୍ବ.ପ୍ର.): ଗଜପତି ଜିଲା ପାରଳାଖେମୁଣ୍ଡି ସହରର ସୁପରିଚିତ ବ୍ୟଙ୍ଗ ଚିତ୍ରକାର ଏମ.ଶେଖର ରାଓ ଏକ ଆନ୍ତର୍ଜାତିକ ପ୍ରଦର୍ଶନୀରେ ନିଜ କଳାକୃତି ଯୋଗୁ ପ୍ରଶଂସିତ ଓ ପୁରସ୍କୃତ ହୋଇଛନ୍ତି। ସୂଚନା ଅନୁଯାୟୀ, ଗତ ଏପ୍ରିଲ ୨୩ତାରିଖ ବିଶ୍ୱ ପୁସ୍ତକ ଦିବସ ଅବସରରେ ତୁର୍କୀର ରାଜଧାନୀ ଇସ୍ତାନବୁଲ୍ରେ ଆନ୍ତର୍ଜାତିକ ବ୍ୟଙ୍ଗଚିତ୍ର ଶିଳ୍ପୀ ସଂଘ ପକ୍ଷରୁ ବ୍ୟଙ୍ଗଚିତ୍ର ପ୍ରଦର୍ଶନୀ ଆୟୋଜନ କରାଯାଇଥିଲା। ଏଥିରେ ଏମ.ଶେଖର ରାଓ ନିଜର କଳାକୃତି ପ୍ରଦର୍ଶନ କରିବା ପାଇଁ ସୁଯୋଗ ପାଇଥିଲେ। ଏବେ ଇଣ୍ଟରନେଟ ଓ ଆଣ୍ଡ୍ରଏଡ ଫୋନ ଯୁଗରେ ଲୋକେ ସମସ୍ତ ଘଟଣା ଜାଣିପାରୁଥିବା ବେଳେ ପୁସ୍ତକଗୁଡିକ କିପରି ମୂଲ୍ୟହୀନ ହୋଇପଡୁଛି ସେ ସଂକ୍ରାନ୍ତ ବିଷୟବସ୍ତୁ ଉପରେ ଶେଖର ବ୍ୟଙ୍ଗଚିତ୍ର ପ୍ରଦର୍ଶନ କରିଥିଲେ।\nକାଠ ପାଇଁ ମହିଳାଙ୍କୁ ଅସଦାଚରଣ ଅଭିଯୋଗ\nନୟାଗଡ଼ ଅଫିସ,୬।୫-ଜଙ୍ଗଲରୁ ଭାଙ୍ଗିଯାଇଥିବା କାଠକୁ ଆଣୁଥିବାବେଳେ ଗ୍ରାମର ଜଣେ ବ୍ୟକ୍ତି ଶତାଧିକ ମହିଳାଙ୍କୁ ଅସଦାଚରଣ କରିବା ସହ ଗାଳିଗୁଲଜ କରିଛନ୍ତି। ଏ ନେଇ ଥାନାରେ ଅଭିଯୋଗ ହୋଇଛି । ଅନୁସାରେ ନୟାଗଡ଼ ବ୍ଲକ ଲକ୍ଷ୍ମୀପ୍ରସାଦ ପଞ୍ଚାୟତ ଯଦୁପୁର ଗ୍ରାମ ନିକଟରେ ରହିଛି ଜାମୁବଣିଆ ଜଙ୍ଗଲ । ଗୁରୁବାର ବିଳମ୍ବିତ ରାତିରେ କାଳବୈଶାଖୀ ଯୋଗୁଁ ଜଙ୍ଗଲରେ ଗୁଡ଼ିଏ ଗଛ ଭାଙ୍ଗି ପଡ଼ିଥିଲା। ଶୁକ୍ରବାର ସକାଳେ ଯଦୁପୁର ଗ୍ରାମର ବହୁ ମହିଳା ଜଙ୍ଗଲରୁ କାଠ ଆଣି ଫେରୁଥିବା ବେଳେ ଗ୍ରାମର ଜଣେ ବ୍ୟକ୍ତି ସେମାନଙ୍କୁ ଅସଦାଚରଣ କରିବା ସହ ଅଶ୍ଲୀଳ ଭାଷା କହିଥିଲେ। ମହିଳାମାନେ କାଠ ନେଇ ଏହାକୁ ନିଲାମ କରି ଗାଁରେ ହେବାକୁ ଥିବା ପୂର୍ଣ୍ଣିମା ଯାତ୍ରାରେ ଖର୍ଚ୍ଚ କରିବେ ବୋଲି କହିଥିଲେ।\nଆଜିଠୁ ଖୋଳାଯିବ ମୃତ ଲୁଣା ନଦୀ\nମାର୍ଶାଘାଇ,୬।୫ଃଏକଦା କେନ୍ଦ୍ରାପଡା ଜିଲା ମାର୍ଶାଘାଇ ବ୍ଲକ ଅଞ୍ଚଳର ଜୀବନରେଖା ପାଲଟିଥିବା ମୃତ ଲୁଣାନଦୀର ପୁନରୁଦ୍ଧାର କାର୍ଯ୍ୟ ରବିବାର ଠାରୁ ଆରମ୍ଭ ହେବାକୁ ଯାଉଛି । ଗଁ। ମାର୍ଶାଘାଇର ହଦୁଆ ବନ୍ଧ ଠାରୁ ବାଘଡିଆ ପର୍ଯ୍ୟନ୍ତ ନଦୀ ଖନନ କରାଯିବାର ଯୋଜନା ରହିଛି । ଶୁକ୍ରବାର ମହାକାଳପଡ଼ା ବିଧାୟକ ଅତନୁ ସବ୍ୟସାଚୀ ନାୟକ ଦୁମୁକା ଗ୍ରାମର ଅଶ୍ରୁଖଳାଠାରେ ଏହାର ଶୁଭାରମ୍ଭ କରିଥିଲେ । ଏହି ନଦୀର ଦୈର୍ଘ୍ୟ ୪.୪୦୦ କି.ମି ପାଇଁ ୧.୩୦କୋଟି ଟଙ୍କା ବିନିଯୋଗ କରାଯିବ । ଏହାଛଡା ନଦୀ ଏପଟରୁ ସେପଟକୁ ଯାତାୟାତ ପାଇଁ ଦୁଇଟି ସ୍ଥାନରେ ପାଦ ଚଲା ପୋଲ ନିର୍ମାଣ କରାଯିବ ବୋଲି କେନ୍ଦ୍ରାପଡା ଜଳ ନିକାସ ବିଭାଗ ନିର୍ବାହୀ ଯନ୍ତ୍ରୀ ତୁଷାରକାନ୍ତ ମହାପାତ୍ରଙ୍କ ସୂତ୍ରରୁ ଜାଣିବାକୁ ମିଳିଛି । ଏହି ନଦୀରେ ପୂର୍ବପରି ଜଳ ପ୍ରବାହିତ ହେଲେ ନଦୀ କୂଳବର୍ତ୍ତୀ ମାର୍ଶାଘାଇ, କାନପୁର, ଦୁମୁକା, ବାଘଡିଆ, ଡଅଁରମୁଣ୍ଡ ଓ ଶିଳିପୁର ଆଦି ଗ୍ରାମବାସୀ ଉପକୃତ ହୋଇପାରିବେ । ପ୍ରକାଶ ଯେ, ବ୍ରିଟିଶ ଶାସନ କାଳରେ ଏହି ନଦୀ ଲୁଣାର ଶାଖା ନଦୀ ଥିଲା ।\nବୈଜୟନ୍ତଙ୍କ ନିର୍ବାଚନୀ ସତ୍ୟପାଠ ମାମଲାର ଶୁଣାଣି ସୋମବାର\nକେନ୍ଦ୍ରାପଡ଼ା ଅଫିସ, ୬।୫ଃକେନ୍ଦ୍ରାପଡ଼ା ଏସଡିଜେଏମ ନିହାର ରଞ୍ଜନ ସାହୁଙ୍କ କୋର୍ଟରେ ଗତ ମାର୍ଚ୍ଚ ୧୫ ତାରିଖରେ ଏମ୍ପି ବୈଜୟନ୍ତ ପଣ୍ଡାଙ୍କ ନାମରେ ହୋଇଥିବା ନିର୍ବାଚନୀ ସତ୍ୟପାଠ ମାମଲାର ଶୁଣାଣି ଆସନ୍ତା ସୋମବାରକୁ ଘୁଞ୍ଚି ଯାଇଛି । ୨୧୭/୧୮ର ଏହି ମାମଲାରେ କଟକ ଜିଲା ହରିଅନ୍ତା ଗ୍ରାମର ଭୋଟର ଗୋପାଳ ଚନ୍ଦ୍ର ଲେଙ୍କା ଏମପି ପଣ୍ଡାଙ୍କ ନିର୍ବାଚନୀ ସତ୍ୟପାଠରେ ସତ୍ୟତା ନ ଥିବା ଦର୍ଶାଇ ଅଭିଯୋଗ କରିଥିଲେ । ଏହି ମାମଲାର ଶୁଣାଣି ଶନିବାର ହେବାର ଥିଲା । ସୂଚନାଯୋଗ୍ୟ ଯେ, ଏହିପରି ଏକ ଅଭିଯୋଗ ସଦର ଥାନା ଅନ୍ତର୍ଗତ ଉଦୟନଗରସ୍ଥ ଦିଲୀପ ଦାସ ଏସଡିଜେଏମ ସାହୁଙ୍କ କୋର୍ଟରେ ଗତ ୧ ତାରିଖରେ କରିଛନ୍ତି । ଏହି ଅଭିଯୋଗକୁ ଏସଡିଜେଏମ ସାହୁ ଟାଉନ ଥାନାରେ ପଞ୍ଜିକୃତ କରି ତଦନ୍ତ ରିପୋର୍ଟ ଆସନ୍ତା ଜୁଲାଇ ୨୫ ତାରିଖ ସୁଦ୍ଧା ଦେବା ପାଇଁ ଥାନା ଅଧିକାରୀଙ୍କୁ ନିର୍ଦ୍ଦେଶ ଦେଇଛନ୍ତି ।\nସରକାରୀ ନିୟମ ମାନୁନାହାନ୍ତି ବିଇଓ, ଚରମ ଚେତାବନୀ ଦେଲେ ଡିଇଓ\nଜଗତ୍ସିଂହପୁର ଅଫିସ,୬।୫ଃ କୌଣସି ବେସରକାରୀ ଶିକ୍ଷାନୁଷ୍ଠାନ(୧ମରୁ ୮ମ ଶ୍ରେଣୀ) ଖୋଲିବାକୁ ହେଲେ ଅନୁମୋଦନ ପ୍ରମାଣପତ୍ର(ସାର୍ଟିଫିକେଟ୍ ଅଫ ରେକଗ୍ନାଇଜେଶନ୍) ବାଧ୍ୟତାମୂଳକ। କିନ୍ତୁ ଜଗତ୍ସିଂହପୁର ଜିଲାରେ ଏହା ପ୍ରହସନରେ ପରିଣତ ହୋଇଛି। ବ୍ଲକ ଶିକ୍ଷା ଅଧିକାରୀ(ବିଇଓ)ମାନେ ସରକାରୀ ନିର୍ଦ୍ଦେଶକୁ ଫୁ କରି ଦେଉଥିବାରୁ ଏଭଳି ସ୍ଥିତି ସୃଷ୍ଟି ହୋଇଛି। ବିଇଓମାନେ ଗତ ମାର୍ଚ୍ଚ ୩୧ ସୁଦ୍ଧା ବେସରକାରୀ ଶିକ୍ଷାନୁଷ୍ଠାନଗୁଡିକୁ ଯାଇ ତଦନ୍ତ କରିବା ସହ ଆବଶ୍ୟକ ପଦକ୍ଷେପ ଗ୍ରହଣ ପାଇଁ ସୁପାରିଶ କରିବା କଥା। କିନ୍ତୁ ଇତିମଧ୍ୟରେ ଜିଲାର ଜଣେ ବି ବିଇଓ ନିଜ ଅଞ୍ଚଳର ସମସ୍ତ ବେସରକାରୀ ପ୍ରାଥମିକ ବିଦ୍ୟାଳୟର ତଦନ୍ତ ରିପୋର୍ଟ ଜିଲା ଶିକ୍ଷା ଅଧିକାରୀ(ଡିଇଓ)ଙ୍କୁ ପ୍ରଦାନ କରିନାହାନ୍ତି। କେବଳ ବିରିଡ଼ି, ଏରସମା, ତିର୍ତ୍ତୋଲ, ରଘୁନାଥପୁର ବିଇଓମାନେ ଅଳ୍ପ କେତୋଟି ଶିକ୍ଷାନୁଷ୍ଠାନକୁ ଯାଇ ତଦନ୍ତ କରି ରିପୋର୍ଟ ଦେଇଛନ୍ତି।\nବଦଳିଲେ ୮୭ କନଷ୍ଟେବଳ\nଢେଙ୍କାନାଳ ଅଫିସ, ୬।୫-ଢେଙ୍କାନାଳ ଜିଲା ପୋଲିସ ପ୍ରଶାସନ ପକ୍ଷରୁ ଶନିବାର କନଷ୍ଟେବଳସ୍ତରରେ ବଡ଼ ଧରଣର ଅଦଳବଦଳ ହୋଇଛି। ଏସ୍ପି ସନ୍ତୋଷ କୁମାର ନାୟକଙ୍କ ନିର୍ଦ୍ଦେଶ ଅନୁଯାୟୀ ୮୭ଜଣ କନଷ୍ଟେବଳକୁ ବିଭିନ୍ନ ଥାନା, ଫାଣ୍ଡି, ରିଜର୍ଭ ପୋଲିସ ଲାଇନ, ମୁଖ୍ୟ ପୋଲିସ କାର୍ଯ୍ୟାଳୟରେ ଅବସ୍ଥାପିତ କରାଯାଇଛି। ପୋଲିସ ପ୍ରଶାସନକୁ କ୍ରିୟାଶୀଳ କରାଇବା ପାଇଁ ଏପରି ବଦଳି ହୋଇଥିବା ଜଣାପଡ଼ିଛି।\nରେଷ୍ଟୁରାଣ୍ଟରେ ଯାଞ୍ଚ ହେଲା ଖାଦ୍ୟର ମାନ\nଢେଙ୍କାନାଳ ଅଫିସ, ୬।୫ଃଢେଙ୍କାନାଳ ସହରରେ ପ୍ରମୁଖ ହୋଟେଲ ଏବଂ ରେଷ୍ଟୁରାଣ୍ଟଗୁଡ଼ିକରେ ନିମ୍ନମାନର ଖାଦ୍ୟ ପ୍ରଦାନ କରାଯାଉଥିବା ଖବର ପ୍ରକାଶିତ ହେବା ପରେ ଚେଇଁ ଶୋଇଥିବା ସ୍ବାସ୍ଥ୍ୟ ବିଭାଗ ପକ୍ଷରୁ ତତ୍ପରତା ପ୍ରକାଶ ପାଇଛି। ଶନିବାର ପୂର୍ବାହ୍ନରେ ଅନୁଗୋଳରୁ ଖାଦ୍ୟ ନିରୀକ୍ଷିକା ଅନୁଶ୍ରୀ ଖଟୁଆ ପୁରୁଣା ବସ୍ଷ୍ଟାଣ୍ଡ ନିକଟରେ ଥିବା ସୂର୍ଯ୍ୟ ହୋଟେଲରେ ଖାଦ୍ୟର ମାନ ଯାଞ୍ଚ କରିଛନ୍ତି।\n୪୨୫ ହିତାଧିକାରୀଙ୍କୁ କାର୍ଯ୍ୟାଦେଶ\nପରଜଙ୍ଗ, ୬।୫(ଡି.ଏନ୍.ଏ.):ଢେଙ୍କାନାଳ ଜିଲା ପରଜଙ୍ଗ ବ୍ଲକ କାର୍ଯ୍ୟାଳୟ ପରିସରରେ ଓଡ଼ିଶା ଜୀବିକା ମିଶନ ଆନୁକୂଲ୍ୟରେ ଶନିବାର କୌଶଳ ବିକାଶ ଦିବସ ଅନୁଷ୍ଠିତ ହୋଇଯାଇଛି। ବ୍ଲକ ଅଧ୍ୟକ୍ଷ ଅକ୍ଷୟ କୁମାର ବେହେରାଙ୍କ ସଭାପତିତ୍ୱରେ ଆୟୋଜିତ କାର୍ଯ୍ୟକ୍ରମରେ ମୁଖ୍ୟଅତିଥି ଭାବେ ବାଣିଜ୍ୟ ଓ ପରିବହନ ମନ୍ତ୍ରୀ ଡା. ନୃସିଂହ ଚରଣ ସାହୁ ଯୋଗଦେଇ ୪୨୫ ହିତାଧିକାରୀ ପ୍ରଧାନମନ୍ତ୍ରୀ ଆବାସ ଯୋଜନାରେ କାର୍ଯ୍ୟାଦେଶ ବଣ୍ଟନ କରିଥିଲେ। ଏଥିସହ ନିର୍ଦ୍ଧାରିତ ସମୟରେ ଗୃହ କାର୍ଯ୍ୟ ଶେଷ କରିଥିବା ୧୬ଜଣଙ୍କୁ ପ୍ରୋତ୍ସାହନ ରାଶି ପ୍ରଦାନ କରାଯାଇଥିଲା।\nବଳାତ୍କାର ପ୍ରତିରୋଧ କରିବାରୁ ହତ୍ୟା\nଢେଙ୍କାନାଳ ଅଫିସ, ୬।୫ଃଢେଙ୍କାନାଳ ଜିଲା ଗଁଦିଆ ଥାନା ଯୋରନ୍ଦା ଫାଣ୍ଡି କାଙ୍କଲୁଣ୍ଡା ଗ୍ରାମ ନିକଟରେ ଆଶ୍ରମ କରି ରହୁଥିବା ସନ୍ନ୍ୟାସିନୀ ଗୋଲାପ ସାହୁ (୬୦) ହତ୍ୟାକାଣ୍ଡ ମାମଲାର ପର୍ଦ୍ଦାଫାଶ ହୋଇଛି। ଏହି ଘଟଣାରେ ସମ୍ପୃକ୍ତ ଅଭିଯୋଗରେ ଭୁବନ ଥାନା ପଳାସପିଠିଆ ଗ୍ରାମର ବିଜୁ ବାରିକ(୨୩)ଙ୍କୁ ପୋଲିସ ଗିରଫ କରିଛି। ତାଙ୍କ ନିକଟରୁ ମୃତ ମହିଳାଙ୍କ ଦୁଇଟି ମୋବାଇଲ ଏବଂ ଘଟଣା ରାତିରେ ଅଭିଯୁକ୍ତ ବ୍ୟବହାର କରିଥିବା ବାଇକ୍ (ଓଡି ୦୬-୬୯୭୮) ଜବତ କରାଯାଇଛି। ଅଭିଯୁକ୍ତ ବିଜୁ ପ୍ରଥମେ ସନ୍ନ୍ୟାସିନୀଙ୍କୁ ବଳାତ୍କାର ଉଦ୍ୟମ କରିଥିଲେ। ଏହାର ପ୍ରତିରୋଧ କରିବାରୁ ତାଙ୍କୁ ଅମାନୁଷିକ ଭାବେ ହତ୍ୟା କରିଥିବା ଅଭିଯୁକ୍ତ ପୋଲିସ ଆଗରେ ସ୍ବୀକାର କରିଥିବା ଏସ୍ପି ସନ୍ତୋଷ କୁମାର ନାୟକ କହିଛନ୍ତି।\n୨ଶିଶୁ ଅପପୁଷ୍ଟିର ଶିକାର\nଢେଙ୍କାନାଳ ଅଫିସ, ୬।୫ଃମା' ଏବଂ ଶିଶୁଙ୍କ ସ୍ବାସ୍ଥ୍ୟର ଉନ୍ନତି ପାଇଁ ସରକାରଙ୍କ ଦ୍ୱାରା କାର୍ଯ୍ୟକାରୀ ହେଉଛି ଡଜନେରୁ ଊର୍ଦ୍ଧ୍ୱ ଯୋଜନା। ମାତୃ ଓ ଶିଶୁ ମୃତ୍ୟୁହାର କମାଇବା ପାଇଁ ଦିଆଯାଉଛି ନାରା। ସଚେତନତା କାର୍ଯ୍ୟକ୍ରମ ସହ ଯୋଜନାକୁ ଠିକ୍ ମାର୍ଗରେ କାର୍ଯ୍ୟକାରୀ କରାଇବା ପାଇଁ ଜିଲା ପ୍ରଶାସନକୁ ଜାରି କରାଯାଇଛି କଡ଼ା ନିର୍ଦ୍ଦେଶ। ଏହାସତ୍ତ୍ୱେ ଦାୟିତ୍ୱରେ ଥିବା ଅଧିକାରୀଙ୍କ ଅବହେଳାରୁ ପଥଭ୍ରଷ୍ଟ ହେଉଛି ଯୋଜନା। ଆଦିବାସୀ ବହୁଳ ପଛୁଆ ଜିଲାରେ ଏହା ସାଧାରଣ କଥା ହୋଇଥିବାବେଳେ ଶିଳ୍ପ ସମୃଦ୍ଧ ଢେଙ୍କାନାଳ ମଧ୍ୟ ଏଥିରୁ ବାଦ୍ ପଡ଼ିନି। କାମାକ୍ଷାନଗର ବ୍ଲକ ମହୁଲପାଳ ପଞ୍ଚାୟତ କେନ୍ଦୁପଶି ଗ୍ରାମର ୨ ଶିଶୁ ଅପପୁଷ୍ଟିର ଶିକାର ହୋଇ ଜିଲା ମୁଖ୍ୟ ଚିକିତ୍ସାଳୟରେ ଭର୍ତ୍ତି ହେବା ପରେ ସରକାରୀ ଯୋଜନାର କାର୍ଯ୍ୟକାରିତା ଉପରେ ସୃଷ୍ଟି ହୋଇଛି ପ୍ରଶ୍ନବାଚୀ।\nସମସ୍ତଙ୍କ ସହଯୋଗରେ ପ୍ରସ୍ତୁତ ହେବ ମାଷ୍ଟର ପ୍ଲାନ୍\nଢେଙ୍କାନାଳ ଅଫିସ,୬।୫ଃଢେଙ୍କାନାଳ ଜିଲା କାର୍ଯ୍ୟାଳୟ ସଦ୍ଭାବନା ସମ୍ମିଳନୀ କକ୍ଷରେ ଶନିବାର ଢେଙ୍କାନାଳ ଆଞ୍ଚଳିକ ଉନ୍ନୟନ ଟ୍ରଷ୍ଟ (ଡ୍ରିଟ୍) ପକ୍ଷରୁ ମାଷ୍ଟର ପ୍ଲାନ ଚିଠା ପ୍ରସ୍ତୁତ ପାଇଁ କର୍ମଶାଳା ଅନୁଷ୍ଠିତ ହୋଇଯାଇଛି। ଏଥିରେ ଜିଲାପାଳ ନିଖିଲ ପଓ୍ବନ କଲ୍ୟାଣ ଅଧ୍ୟକ୍ଷତା କରିଥିଲେ। ଡ୍ରିଟ୍ ଅନ୍ତର୍ଭୁକ୍ତ ଅଞ୍ଚଳର ବୁଦ୍ଧିଜୀବୀ, ବାସିନ୍ଦା, ସରକାରୀ ଅଧିକାରୀ ଏବଂ ଜନ ପ୍ରତିନିଧିଙ୍କ ସହଯୋଗରେ ମାଷ୍ଟର ପ୍ଲାନ ପ୍ରସ୍ତୁତ କରାଯିବ ବୋଲି ଜିଲାପାଳ ସୂଚନା ଦେଇଛନ୍ତି। ଯୋଜନା ପ୍ରସ୍ତୁତ ପୂର୍ବରୁ ସମସ୍ତ ରାଜସ୍ବ ରେକର୍ଡ ତଦାରଖ କରାଯିବ। ଦକ୍ଷିଣ ଭାରତରୁ ମାଲ ପରିବହନ ଉଦ୍ଦେଶ୍ୟରେ ଆସୁଥିବା ଗାଡ଼ିଗୁଡ଼ିକ ଅତ୍ୟଧିକ ପ୍ରଦୂଷଣ ସୃଷ୍ଟି କରୁଛନ୍ତି। ଉକ୍ତ ଭାରିଯାନଗୁଡ଼ିକର ଚଳାଚଳ ବନ୍ଦ କରିବାକୁ ଜିଲାପାଳ ଆଞ୍ଚଳିକ ପରିବହନ ଅଧିକାରୀଙ୍କୁ ନିର୍ଦ୍ଦେଶ ଦେଇଛନ୍ତି। ଏଥିସହ ସ୍ବତନ୍ତ୍ର ଭାବେ ହାତୀ ଚଲାପଥକୁ ଯୋଜନାରେ ଦର୍ଶାଇବା, ସାଇକେଲ ଚାଳନା ପାଇଁ ରାସ୍ତା, ଭେଣ୍ଡିଂ ଜୋନ୍, ନୋ ଭେଣ୍ଡିଂ ଜୋନ୍, କଂସେଇଖାନା, ପାର୍କିଂ ଜୋନ୍, ସ୍ବାସ୍ଥ୍ୟସେବା ଅଞ୍ଚଳ, ନୂଆ ବସ୍ଷ୍ଟାଣ୍ଡ ଆଦି ସ୍ଥାନକୁ ପ୍ରମୁଖ ଭାବେ ଉଲ୍ଲେଖ କରିବା, ସରକାରୀ ଜାଗାକୁ ପାଚେରି ଦ୍ୱାରା ଆବଦ୍ଧ କରାଇବା ସହ ନୋ ଡେଭେଲପମେଣ୍ଟ ଅଞ୍ଚଳ ଭାବେ ପ୍ରଦର୍ଶିତ କରାଇବା ଉପରେ ସେ ଗୁରୁତ୍ୱାରୋପ କରିଥିଲେ।\nସ୍ବାମୀଙ୍କ ୨ଟି କିଡ୍ନୀ ଅଚଳଃଦୁଇ ଛୁଆଙ୍କୁ ନେଇ ଚିନ୍ତାରେ ରିନା\nତାଳଚେର,୬।୫(ନି.ପ୍ର.)- ସ୍ବାମୀ ଅଟୋ ଚଳାଇଲେ ଘରେ ଚୁଲି ଜଳୁଥିଲା। ୨ଟି ପିଲାଙ୍କୁ ନେଇ କଷ୍ଟେମଷ୍ଟେ ଚଳିଯାଉଥିଲୁ। ଭଲରେ ଗଣ୍ଡେ ଖାଇବାକୁ ଦେଇପାରୁ ନ ଥିଲେ ବି ପିଲା ଦୁଇଟିଙ୍କୁ ମଣିଷ କରିବାକୁ ପଣ କରିଥିଲୁ। ହେଲେ ସ୍ବାମୀଙ୍କ ୨ଟି ଯାକ କିଡ୍ନୀ ଅଚଳ ହୋଇଯାଇଥିବା ଡାକ୍ତର କହିବା ପରେ ସବୁ ସ୍ବପ୍ନ ଯେପରି ଭାଙ୍ଗି ଯାଇଛି। ଏଣେ ସ୍ବାମୀଙ୍କ ଚିକିତ୍ସା ପାଇଁ ପାଖରେ ସମ୍ବଳ ନ ଥିବା ବେଳେ ସେଣେ ପିଲା ଦୁଇଟିଙ୍କ ବିକଳ ମୁହଁ ତାଙ୍କୁ ଅସହାୟ କରିଦେଇଛି ବୋଲି କହିଛନ୍ତି ତାଳଚେର ପୌରାଞ୍ଚଳ ନୁହୁରାସାହରି ବ୍ରହ୍ମାନନ୍ଦ ସାହୁ (୩୫)ଙ୍କ ସ୍ତ୍ରୀ ରିନା ସାହୁ। ଜିଲା ପ୍ରଶାସନ ଓ କେହି ସହୃଦୟ ବ୍ୟକ୍ତି ତାଙ୍କୁ ସହାୟତା କଲେ ଉଜୁଡ଼ା ସଂସାର ପୁଣି ସଜାଡ଼ି ହୋଇପାରନ୍ତା ବୋଲି ଲୁହ ଛଳ ଛଳ ଆଖିରେ କହିଛନ୍ତି ରିନା।\nଜଙ୍ଗଲରୁ ଗଛକଟା ନେଇ ବିବାଦ\nଛେଣ୍ଡିପଦା,୬।୫(ଡି.ଏନ.ଏ.)- ଛେଣ୍ଡିପଦା ବନାଞ୍ଚଳ ପାଟକୁମୁଣ୍ଡା ପଞ୍ଚାୟତ ପାଟକୁମୁଣ୍ଡା ଗଁ। ଏବଂ ପାଟକମୁଣ୍ଡା ଜଙ୍ଗଲ(ବିଜାପଦା) ଗ୍ରାମ ମଧ୍ୟରେ ଜଙ୍ଗଲ ଜଗାରଖା, ସୀମା ନିର୍ଦ୍ଧାରଣ ଓ ଅଧିକାର ସାବ୍ୟସ୍ତ ନେଇ ବିବାଦୀୟ ପରିସ୍ଥିତି ଉପୁଜିଛି। ବିଶେଷକରି ଶନିବାର ପାଟକୁମୁଣ୍ଡା ଜଙ୍ଗଲ (ବିଜାପଦା) ଗ୍ରାମ ଇଲାକାରେ ଥିବା ଜଙ୍ଗଲରୁ ଗଛ କଟାଯିବାରୁ ଏପରି ପରିସ୍ଥିତି ସୃଷ୍ଟି ହୋଇଛି। ଏ ସମ୍ପର୍କରେ ବିଜାପୁର ଗ୍ରାମବାସୀ ସ୍ଥାନୀୟ ବନାଞ୍ଚଳ ଅଧିକାରୀ ଓ ଥାନା ଅଧିକାରୀଙ୍କୁ ଅଭିଯୋଗ କରିବା ପରେ ବନାଞ୍ଚଳ ଅଧିକାରୀ ଦୁର୍ଗାଚରଣ ସାହୁ, ଫରେଷ୍ଟର ପ୍ରତାପ କେଶରୀ ପ୍ରଧାନ ଏବଂ ଥାନା ଅଧିକାରୀ ନିର୍ମଳା ଗୋଚ୍ଛାୟତଙ୍କ ସହ ବିଭାଗୀୟ କର୍ମଚାରୀ ଘଟଣାସ୍ଥଳରେ ପହଞ୍ଚତ୍ ସରଜମିନ ତଦନ୍ତ କରିଥିଲେ।
